سید شاہ خسرو حسینی

سید شاہ خسرو حسینی (10 ستمبر 1945ء – 6 نومبر 2024ء) ایک بھارتی صوفی عالم، ماہرِ تعلیم اور درگاہِ خواجہ بندہ نواز گیسو دراز، گلبرگہ کے سجادہ نشین تھے۔ وہ جنوبی ہند میں صوفیانہ، تعلیمی اور فلاحی کاموں کے فروغ کے لیے معروف تھے۔

 ابتدائی و تعلیمی زندگی 
سید شاہ خسرو حسینی 10 ستمبر 1945ء کو گلبرگہ، کرناٹک کے ایک صوفی خاندان میں پیدا ہوئے۔ ان کا تعلق خواجہ بندہ نواز گیسو دراز سے تھا، جو چشتی سلسلے کے 14 ویں صدی کے ایک معروف بزرگ تھے۔

انھوں نے ابتدائی تعلیم گرامر اسکول، حیدرآباد میں حاصل کی اور عثمانیہ یونیورسٹی، حیدرآباد سے 1965ء میں گریجویشن کیا۔ بعد میں انھوں نے 1967ء میں اسی یونیورسٹی سے عربی میں ماسٹر کی ڈگری حاصل کی۔

اعلی تعلیم کے لیے میک گل یونیورسٹی، کینیڈا گئے، جہاں انھوں نے 1975ء میں اسلامیات اور تصوف میں ماسٹر کی ڈگری حاصل کی۔ بعد میں انھوں نے بیلفورڈ یونیورسٹی، امریکا سے تصوف میں پی ایچ ڈی کی ڈگری حاصل کی۔

 عملی زندگی 
سید شاہ خسرو حسینی نے گلبرگہ میں 2000ء میں خواجہ بندہ نواز انسٹی ٹیوٹ آف میڈیکل سائنسز (KBNIMS) قائم کرنے میں اہم کردار ادا کیا۔ اپنے والد سید شاہ محمد حسینی کی وفات کے بعد 2007ء میں انھوں نے درگاہ خواجہ بندہ نواز گیسو دراز کے سجادہ نشین کی ذمہ داری سنبھالی اور اپنے والد کے مشن کو جاری رکھتے ہوئے مذہبی، سماجی اور تعلیمی خدمات انجام دیں۔

3 جون 2023ء سے اپنی وفات تک وہ آل انڈیا مسلم پرسنل لا بورڈ کے نائب صدر کی حیثیت سے بھی خدمات انجام دیتے رہے۔

2007ء میں سجادہ نشین بننے کے بعد انھوں نے خواجہ ایجوکیشن سوسائٹی کے اداروں میں تنظیمی اور انتظامی سطح پر کئی اہم تبدیلیاں کیں اور ان اداروں کو وسعت دی۔ 2018ء میں انھوں نے خواجہ بندہ نواز یونیورسٹی قائم کیا، جو جنوبی بھارت میں تعلیمی ترقی کے ایک اہم سنگ میل کی حیثیت رکھتا ہے۔

 ادبی خدمات 
سید شاہ خسرو حسینی ایک مصنف اور شاعر بھی تھے اور ان کی تصنیفات میں صوفیانہ موضوعات کو خاص اہمیت حاصل ہے۔ ان کی اہم کتابوں میں ’’سید محمد الحسینی گیسودراز (721/1321–825/1422): آن صوفی ازم ( Muhammad al-Husayni-i Gisudiraz (721/1321–825/1422): On Sufism)‘‘ اور نعتیہ مجموعہ ’’ورفعنا لک ذکرک‘‘ شامل ہیں۔ ان کی دوسری کتاب ’’بند سماع‘‘ بھی صوفیانہ ادب میں شمار کی جاتی ہے۔ ان کی خدمات صوفی ادب میں وسیع پیمانے پر تسلیم شدہ ہیں۔

 وفات و پسماندگان 
سید شاہ خسرو حسینی کا انتقال 6 نومبر 2024ء کو 79 برس کی عمر میں ہوا۔ ان کی نماز جنازہ مسجد برج میں ادا کی گئی اور ان کی تدفین ان کے والد کے پہلو میں درگاہ کے احاطے میں کی گئی۔

ہزاروں افراد نے ان کی آخری رسومات میں شرکت کی، جن میں آل انڈیا مجلس اتحاد المسلمین کے صدر اسد الدین اویسی، ریاستی وزراء اور مختلف حکومتی عہدے دار شامل تھے۔ کرناٹک ریزرو پولیس نے انھیں سلامی پیش کی اور وزیر اعلیٰ ڈی کے شیوکمار سمیت دیگر سیاسی رہنماؤں نے بھی ان کے انتقال پر تعزیت کا اظہار کیا۔

سید شاہ خسرو حسینی کے ادارے، جن میں خواجہ بندہ نواز یونیورسٹی بھی شامل ہے، آج بھی جنوبی بھارت میں ان کے روحانی اور علمی وژن کو آگے بڑھا رہے ہیں اور تعلیمی و سماجی خدمات کو فروغ دے رہے ہیں۔

 اعزازات و انعامات 
سید شاہ خسرو حسینی کو ان کی علمی و تعلیمی خدمات کے اعتراف میں کئی اعزازات سے نوازا گیا۔ 2017ء میں انھیں کرناٹک حکومت کی جانب سے ”کرناٹک راجیہ اتسو ایوارڈ“ سے نوازا گیا۔

10 دسمبر 2018ء کو سر سید اورنیس فورم کی جانب سے انھیں ’’محسن ملت ایوارڈ‘‘ بھی دیا گیا۔

 حوالہ جات 

زمرہ:1945ء کی پیدائشیں
زمرہ:2024ء کی وفیات
زمرہ:اکیسویں صدی کے بھارتی تعلیمی نظریہ ساز
زمرہ:بیسویں صدی کے ہندوستانی مسلمان
زمرہ:گلبرگہ کی شخصیات
زمرہ:یونیورسٹی اور کالج کے بانی
زمرہ:ہندوستانی صوفی اولیا
زمرہ:ہندوستانی صوفی مذہبی رہنما